**Tien haikoes vir die Vredefortkoepel**

**Meteoriet**

Deur die donker klief

‘n klipvuis en klap lewe

uit die aarde uit.

**Wind**

‘n Asem jag oor

yslike nagte en vee

ons winternis weg.

**Water**

Jy maak so silwer

sonder droë woorde sin

wat my skoon verstom.

**Grond**

Vang reën en son in

die bakhand van jou lyf waar

lewe kliphart klop.

**Boom**

Veerlig dwarrel herfs

van kil takke los en broei

nog ‘n lente uit.

**Mens**

Toe staan stof uit stof

en oorheers die aarde op

grond van sy bestaan.

**Wêrelderfenis**

En ons koepel skeur

al langs perforasies van

mens-dom middeldeur.

**Besoedeling**

Nou moet dier en duif

hees van die rook en roet vir

byl en treksaag boet.

**Dankgebed**

Heer, ons paaie lê

uitgeteer oor brûe met

water onderdeur.

**Tien**

Vuis van swael en vuur

gaan duskant ons Groot Ekskuus

weer kom asem haal.